b'\n_START_ARTICLE_\nVolitve predsednika Republike Slovenije 2012\n_START_SECTION_\n1. krog\n_START_PARAGRAPH_\nV prvem krogu volitev 11. novembra 2012 so se za izvolitev potegovali trije predsedni\xc5\xa1ki kandidati. Po podatkih dr\xc5\xbeavne volilne komisije je najve\xc4\x8d glasov prejel Borut Pahor in se uvrstil v drugi krog volitev, sledi mu Danilo T\xc3\xbcrk, ki se je prav tako uvrstil v drugi krog volitev, za njim pa \xc5\xa1e Milan Zver. \xc5\xa0tevilo oddanih glasovnic v prvem krogu volitev je bilo 815.447, med njimi je bilo 804.866 veljavnih glasovnic ter 10.581 neveljavnih glasovnic. 46,68-odstotna volilna udele\xc5\xbeba je bila najni\xc5\xbeja od dosedanjih predsedni\xc5\xa1kih volitev v samostojni Sloveniji. Rezultat je bil v nasprotju s predvolilnimi javnomnenjskimi raziskavami, ki so zmago v prvem krogu skoraj enotno napovedale T\xc3\xbcrku. Po mnenju analitikov je Pahor pridobil podporo predvsem na ra\xc4\x8dun soo\xc4\x8denj, T\xc3\xbcrku pa je \xc5\xa1kodila nizka volilna udele\xc5\xbeba.\n_START_SECTION_\n2. krog\n_START_PARAGRAPH_\nDrugi krog volitev je potekal v nedeljo, 2. decembra 2012. Kandidata za predsednika Republike Slovenije sta bila dosedanji predsednik Danilo T\xc3\xbcrk ter nekdanji predsednik vlade Borut Pahor. Vse volilne enote so se zaprle ob 19.00, razen voli\xc5\xa1\xc4\x8da v \xc5\xa0empetru pri Gorici, ki se je zaprlo ob 19.13 zaradi incidenta.'